Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 335/12/8811	Trebišov, 30.8.2012
EEČ : 2-69-329-2012

U Z N E S E N I E

Trestná vec:	obvinený XXXXX 
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Trebišov
Podľa § 215 odsek 1 písmeno d (§ 9 odsek 1 písmeno e) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Dňa 26.01.2011 obv. XXXXX spolu s obv. XXXXX prišli domov do XXXXX, ul. XXXXX pre obv. XXXXX a presvedčili ho, aby s nimi išiel do XXXXX a aby v predajni XXXXX uzatvoril so spoločnosťou XXXXX XXXXX úverovú zmluvu č. 4101074664, ktorej predmetom bolo poskytnutie úveru na nákup tovaru, a to automatickej práčky zn. WHIRLPOOL AWE 7629 v cene 349,- € a chladničky  zn. GORENJE NRK 63371 E Nofrost v cene 599,- €, spolu v sume 948,- €, kde podpisom zmluvy sa XXXXX zaviazal úver splatiť v 18. mesačných splátkach po 67,50 €, v celkovej výške 1.215,- € počnúc dňom 26.02.2011, pri uzatváraní zmluvy obvinení XXXXX a XXXXX nadiktovali nepravdivé údaje o príjmoch XXXXX a v hotovosti zaplatil obv. XXXXX akontáciu vo výške 100,- €, po odchode z predajne XXXXX zaplatil obvineným XXXXX a XXXXX finančnú odmenu vo výške 100,- €, tovar dňa 27.01.2011 prevzal obvinený XXXXX a tento si ponechal, pričom doposiaľ nebola uhradená žiadna splátka úveru, čím takto svojím konaním spôsobili pre spoločnosť XXXXX, XXXXX škodu vo výške 1.215,- €.
lebo je trestné stíhanie neprípustné podľa § 9 odsek 1 písmeno e
Odôvodnenie:
Uznesením vyšetrovateľa OR PZ, Odbor kriminálnej polície, Oddelenie ekonomickej kriminality  Trebišov pod sp. zn. ORP-245/OEK-TV-2012 zo 04.06.2012 je XXXXX stíhaný za prečin účastníctva k úverovému podvodu podľa § 21 ods. 1 písm. a Tr. zák. k § 222 ods. 1 Tr. zákona, ktorý mal spáchať tak, ako je to uvedené vo výrokovej časti tohto uznesenia.

Vyšetrovateľ po ukončení prípravného konania predložil prokurátorovi zhromaždený vyšetrovací spis s návrhom na postup podľa § 215 ods.2 písm. a Tr. por., nakoľko už bol XXXXX právoplatne odsúdený rozsudkom Okresného súdu v Trebišove zo dňa 08.03.2012 pod sp.zn. 3T 182/2011, ktorý nadobudol právoplatnosť dňa 24.03.2012  za zločin úverového podvodu podľa § 222 ods. 3 Tr. zák. k trestu odňatia slobody v trvaní 3 rokov, výkon ktorého sa podmienečne odložil na skúšobnú dobu v trvaní 3 rokov s probačným dohľadom.
 
Na základe vyššie uvedeného som preskúmala vyšetrovací spis a zistila som, že návrh vyšetrovateľa je dôvodný, pokiaľ ide o zastavenie trestného stíhania ale nie však podľa ustanovení § 215 ods. 2 písm. a Tr. por., že trest, ku ktorému môže trestné stíhanie viesť je celkom bez významu popri treste, ktorý bol obvinenému pre iný čin už právoplatne uložený, ale podľa ustanovení § 215 ods. 1 písm. d Tr. por., s poukazom na ustanovenie § 9 ods. 1 písm. e Tr. por. 

Obvinený XXXXX bol už právoplatne odsúdený vyššie citovaným rozsudkom Okresného súdu v Trebišove za skutky, ktoré spáchal v ôsmych prípadoch odo dňa 30.08.2010 až do dňa 22.01.2011. Posledný skutok bol spáchaný dňa 22.01.2011 a vznesené obvinenie pre tento skutok bolo dňa 26.09.2011. 

V tomto konaní je stíhaný opäť za účastníctvo k trestnému činu úverového podvodu podľa § 21 ods. 1 písm. a k § 222 ods. 1 Tr. zák. za skutok, ktorý mal spáchať dňa 26.01.2011. 

Z vyššie uvedeného je teda zrejmé, že skutok, za ktorý je stíhaný tvorí súčasť pokračovacieho trestného činu za ktorý už bol odsúdený. 

Podľa § 122 ods. 10 Tr. por. za pokračovací trestný čin sa považuje, ak páchateľ pokračoval v páchaní toho istého trestného činu. Trestnosť všetkých čiastkových útokov sa posudzuje ako jeden trestný čin, ak všetky čiastkové útoky toho istého páchateľa spája objektívna súvislosť v čase, spôsobe ich páchania a v predmete útoku, ako aj subjektívna súvislosť, najmä jednotiaci zámer páchateľa spáchať uvedený trestný čin. 

	Podľa § 122 ods. 13 Tr. por. ak obvinený pokračuje v konaní, pre ktoré je stíhaný aj po oznámení vznesenia obvinenia, posudzuje sa také konanie od tohto procesného úkonu ako nový skutok.

	V predchádzajúcom konaní za posledný čiastkový útok, ktorý spáchal dňa 22.01.2011 mu bolo vznesené obvinenie dňa 26.09.2011. Skutok, za ktorý je stíhaný spáchal dňa 26.01.2011, teda ešte pred vznesením obvinenia v predchádzajúcom konaní, a preto tento skutok tvorí súčasť pokračovacieho trestného činu, o ktorom už bolo právoplatne rozhodnuté rozsudkom. 

	Podľa § 215 ods. 1 písm. d Tr. por. Prokurátor zastaví trestné stíhanie, ak je trestné stíhanie neprípustné podľa § 9 Tr. por. 

	Podľa § 9 ods. 1 písm. e Tr. por. trestné stíhanie nemožno začať a ak už bolo začaté, nemožno v ňom už pokračovať a musí byť zastavené ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu, alebo bolo právoplatne zastavené, podmienečne zastavené a obvinený sa osvedčil, alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené. 

	Vzhľadom na vyššie uvedené bolo potrebné rozhodnúť tak, ako je to uvedené vo výrokovej časti tohto uznesenia. 	

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Pačutová
prokurátorka